Lewenskrag

Hierdie Skrifgedeeltes is saamgestel om mense in tye van siekte en moeilike omstandighede te vertroos en te bemoedig.

Die Here is my herder

Psalm 23:1-6

´n Psalm van Dawid.

Die Here is my herder, ek kom niks kort nie.

Hy laat my rus in groen weivelde.

Hy bring my by waters waar daar vrede is.

Hy gee my nuwe krag.

Hy lei my op die regte paaie

tot die eer van sy Naam.

Selfs al gaan ek deur donker dieptes,

sal ek nie bang wees nie,

want U is by my.

In u hande is ek veilig.

U laat my by ´n feesmaal aansit,

terwyl my teëstanders moet toekyk.

U ontvang my soos ´n eregas,

ek word oorlaai met hartlikheid.

U goedheid en liefde sal my lewe lank by my bly

en ek sal tuis wees in die huis van die Here

tot in lengte van dae.

Die Here is my lig en my redder

Psalm 27:1-14

Van Dawid.

Die Here is my lig en my redder,

vir wie sou ek bang wees?

Die Here is my toevlug,

vir wie sou ek vrees?

As misdadigers op my afstorm om my dood te maak,

my teëstanders en my vyande,

dan is dit juis húlle wat struikel en val.

Al sou ´n leër teen my stelling inneem,

sal ek nie bang word nie.

Selfs al sou die aanval op my begin,

sal ek nog steeds vertroue hê.

Net een ding het ek van die Here gevra

en dit sal ek najaag:

dat ek my hele lewe lank in sy huis mag woon

om sy goedheid te belewe

en daaroor na te dink in sy tempel.

Op die dag van gevaar sal die Here my wegsteek in sy huis,

my veilig laat skuil in sy woonplek,

my hoog op ´n rots laat staan;

ek sal in sy woonplek onder trompetgeklank
my offers bring,

ek sal ´n lied sing,

ek sal sing tot die eer van die Here

terwyl ek neerkyk op die vyande rondom my.

Luister tog na my, Here, as ek roep;

wees my genadig en verhoor my gebed.

Ek onthou wat U gesê het:

“Julle moet My kom dien!”

Ek is hier om U te dien, Here.

Moet U tog nie vir my verberg nie,

moet my tog nie wegstuur terwyl U toornig is nie,

want U was nog altyd my hulp.

Moet my tog nie verstoot en verlaat nie,

want U alleen is die God wat my red.

Al sou my vader en my moeder my verlaat,

die Here sal my onder sy sorg neem.

Leer my u wil, Here,

en lei my op ´n gelyk pad

sodat my vyande nie hulle sin kry nie.

Moet my tog nie oorgee aan die venyn van my teëstanders nie,

want daar staan vals getuies teenoor my

en hulle blaas geweld teen my aan.

As ek darem nie geglo het dat ek die goedheid van die Here sal sien

in die land van die lewendes nie ...!

Vertrou op die Here!

Wees sterk en hou goeie moed!

Ja, vertrou op die Here!

God is vir ons ´n toevlug

Psalm 46:1-12

Vir die koorleier. Van die Koragiete. Op die wysie van “Jong Vroue”. ´n Lied.

God is vir ons ´n toevlug en ´n beskerming;

Hy was nog altyd bereid om te help in nood.

Daarom is ons nie bang nie,

al gee die aarde pad,

al skuif die berge tot in die dieptes van die see,

al druis en skuim die waters van die see,

al skud die berge deur sy onstuimigheid. Sela

Oor die strome van die rivier is daar blydskap in die Godstad,

in die heilige woning van die Allerhoogste.

God is daar; die stad sal nie wankel nie.

God sal hom help nog voor die môre kom.

Nasies kan raas en koninkryke wankel,

maar as God sy stem laat hoor,

smelt die aarde weg.

Die Here, die Almagtige, is by ons,

die God van Jakob is vir ons ´n beskutting. Sela

Kom kyk wat die Here gedoen het,

watter ontsettende dinge Hy op die aarde tot stand bring:

die oorloë oor die hele aarde laat Hy ophou,

pyle en boë verbreek Hy, spiese slaan Hy stukkend,

oorlogswaens verbrand Hy met vuur.

Bedaar en erken dat Ek God is,

hoog bo die nasies, hoog bo die aarde.

Die Here, die Almagtige, is by ons,

die God van Jakob is vir ons ´n beskutting. Sela

Neem tog my sonde weg!

Psalm 51:1-14

Vir die koorleier. ´n Psalm van Dawid, na aanleiding daarvan dat die profeet Natan na hom toe gekom het oor sy owerspel met Batseba.

Wees my genadig, o God, in u troue liefde,

wis my oortredings uit in u groot barmhartigheid!

Was my skoon van my skuld,

reinig my van my sonde!

Ja, my oortredings ken ek

en van my sonde bly ek altyd bewus.

Teen U alleen het ek gesondig,

ek het gedoen wat verkeerd is in u oë.

U uitspraak is dus reg

en u oordeel regverdig.

Ek was al skuldig toe ek gebore is,

met sonde belaai toe my moeder swanger geword het.

Maar U verwag opregtheid diep in ´n mens se hart:

laat ek dan diep in my binneste weet

hoe U wil dat ek moet lewe.

Neem tog my sonde weg dat ek rein kan wees,

was my dat ek witter as sneeu kan wees.

Laat my weer blydskap en vreugde belewe.

U het my verbrysel; laat my weer jubel.

Moet tog nie ag slaan op my sondes nie,

wis al my skuld uit!

Skep vir my ´n rein hart, o God,

vernuwe my gees en maak my standvastig.

Moet my tog nie van U af wegdryf

en u Heilige Gees van my af wegneem nie!

Laat my weer die blydskap ervaar

van iemand wat deur U verlos is,

laat my U weer met toewyding dien.

Hy wat by die Allerhoogste skuiling vind

Psalm 91:1-4

Hy wat by die Allerhoogste skuiling vind

en die beskerming van die Almagtige geniet,

hy sê vir die Here:

“U is my toevlug en my veilige vesting,

my God op wie ek vertrou.”

Dit is Hy wat jou uit die voëlvanger se wip hou

en jou bewaar van dodelike siekte.

Hy beskut jou onder sy vleuels

en is vir jou ´n veilige skuilplek.

Ek wil die Here loof

Psalm 103:1-5

Van Dawid.

Ek wil die Here loof,

met alles wat in my is, wil ek sy heilige Naam loof.

Ek wil die Here loof

en nie een van sy weldade vergeet nie.

Dit is Hy wat al my sonde vergewe,

wat al my siekte genees,

wat my red van die graf

en my met liefde en ontferming kroon,

wat my die goeie in oorvloed laat geniet,

my die jeugdige krag van die arend skenk.

My hulp kom van die Here

Psalm 121:1-8

´n Pelgrimslied.

Ek kyk op na die berge:

waarvandaan sal daar vir my hulp kom?

My hulp kom van die Here

wat hemel en aarde gemaak het.

Hy sal nie toelaat dat jy struikel nie;

Hy wat jou beskerm, slaap nooit nie.

Waarlik, die Beskermer van Israel sluimer nie in nie

en Hy slaap nie.

Die Here beskerm jou,

die Here bewaar jou van alle gevare.

Bedags sal die son jou nie steek nie

en snags sal die maan jou nie kwaad doen nie.

Die Here sal jou beskerm teen alle gevaar,

jou lewe sal Hy beskerm.

Hy sal jou beskerm waar jy ook gaan,

nou en vir altyd.

Die Here beskerm sy volk

Psalm 125:1-2

´n Pelgrimslied.

Dié wat op die Here vertrou,

is soos Sionsberg

wat nie wankel nie

en altyd vas bly staan.

Soos die berge Jerusalem aan alle kante beskerm,

so beskerm die Here sy volk,

nou en vir altyd.

Ek wag op die Here

Psalm 130:1-8

´n Pelgrimslied.

Uit die dieptes roep ek na U, Here,

luister tog na my, Here,

hoor tog my hulpgeroep.

As U ons sondes in aanmerking sou neem, Here,

wie sou dan nog bestaan?

Maar by U ís daar vergifnis:

daarom word U steeds gedien.

Ek stel my vertroue in die Here, ek vertrou op Hom,

ek wag op die vervulling van sy woord.

Ek wag op die Here

meer as wat die wagte op die môre wag,

wagte op die môre.

Wag op die Here, Israel,

want by die Here is daar troue liefde,

by Hom is die verlossing seker.

Hy alleen sal Israel verlos

van al sy sondes.

U regterhand hou my vas

Psalm 139:7-12

Waarheen sou ek gaan om u Gees te ontvlug?

Waarheen sou ek vlug om aan u teenwoordigheid te ontkom?

Klim ek op na die hemel, is U daar,

gaan lê ek in die doderyk, is U ook daar.

Vlieg ek na die ooste,

of gaan woon ek in die verre weste,

ook daar lei u hand my,

hou u regterhand my vas.

Ek sou die duisternis kon vra om my weg te steek,

of die lig rondom my om in nag te verander,

maar vir U is selfs die duisternis nie donker nie

en die nag so lig soos die dag,

duisternis so goed soos lig.

Vertrou volkome op die Here

Spreuke 3:5-6

Vertrou volkome op die Here

en moenie op jou eie insigte staatmaak nie.

Ken Hom in alles wat jy doen

en Hy sal jou die regte pad laat loop.

Vrede en voorspoed

Jesaja 26:3b-4

Gee aan hulle vrede en voorspoed, Here,

want hulle het hulle vertroue op U gestel.

Vertrou altyd op die Here,

want die Here God is ´n veilige toevlug.

Soos ´n herder versorg Hy sy kudde

Jesaja 40:1-8,28-31

Die uitkoms is hier!

Die uitkoms is hier!

Dit, sê julle God, moet julle vir my volk sê.

Bring vir Jerusalem die goeie tyding,

sê vir hom

sy swaarkry is verby,

hy het geboet vir sy sonde,

hy het van die Here die volle straf ontvang

vir al sy sondes.

Iemand roep:

“Maak vir die Here ´n pad in die woestyn,

maak in die barre wêreld ´n grootpad vir ons God!

Elke laagte moet opgevul word,

elke berg en rant moet gelykgrond word.

Elke bult moet ´n gelykte word

en elke koppie ´n vlakte.

Dan sal die mag van die Here geopenbaar word;

al wat leef, sal dit sien.

Die Here self het dit gesê.”

Iemand sê: “Roep!”

En ek vra:

“Wat kan ek roep?

Alle mense is soos gras,

alles waarop hulle staatmaak, is soos ´n veldblom:

gras verdor en blomme verwelk

as die Here sy wind daaroor laat waai.”

Dit ís so, die volk is soos gras.

Gras verdor en blomme verwelk,

maar die woord van ons God bly vir ewig.

Weet jy dan nie,

het jy nog nie gehoor nie?

Die Here is die ewige God,

Skepper van die hele aarde.

Hy word nie moeg nie,

Hy raak nie afgemat nie

en sy insig is ondeurgrondelik.

Hy gee die vermoeides krag,

Hy versterk dié wat nie meer kan nie.

Selfs jongmanne word moeg en raak afgemat,

selfs manne in hulle fleur struikel en val,

maar dié wat op die Here vertrou, kry nuwe krag.

Hulle vlieg met arendsvlerke,

hulle hardloop en word nie moeg nie,

hulle loop en raak nie afgemat nie.

Ek is by jou

Jesaja 43:1-3a

Luister, so sê die Here

wat jou geskep het, Jakob,

wat jou gevorm het, Israel:

Moenie bang wees nie, Ek verlos jou,

Ek het jou op jou naam geroep,

jy is Myne.

As jy deur water moet gaan, is Ek by jou,

deur riviere, hulle sal jou nie wegspoel nie;

as jy deur vuur moet gaan, sal dit jou nie skroei nie,

die vlamme sal jou nie brand nie,

want Ek is die Here jou God,

die Heilige van Israel, jou Redder.

Hy vergewe altyd weer

Jesaja 55:6-9

Vra na die wil van die Here terwyl Hy nog te vinde is,

roep Hom aan terwyl Hy nog naby is.

Die goddelose moet sy verkeerde pad laat staan,

die slegte mens sy slegte planne.

Hy moet hom tot die Here bekeer, dan sal Hy hom genadig wees;

hy moet hom tot ons God bekeer, Hy vergewe altyd weer.

My gedagtes is nie julle gedagtes nie,

en julle optrede nie soos Myne nie,

sê die Here;

soos die hemel hoër is as die aarde,

so is my optrede verhewe bo julle optrede

en my gedagtes bo julle gedagtes.

Die werklik gelukkiges

Matteus 5:3-10

“Geseënd is dié wat weet hoe afhanklik hulle van God is, want aan hulle behoort die koninkryk van die hemel.

Geseënd is dié wat treur, want hulle sal vertroos word.

Geseënd is die sagmoediges, want hulle sal die nuwe aarde ontvang.

Geseënd is dié wat honger en dors na wat reg is, want hulle sal versadig word.

Geseënd is dié wat barmhartig is, want aan hulle sal barmhartigheid bewys word.

Geseënd is dié wat rein van hart is, want hulle sal God sien.

Geseënd is die vredemakers, want hulle sal kinders van God genoem word.

Geseënd is dié wat vervolg word omdat hulle doen wat reg is, want aan hulle behoort die koninkryk van die hemel.”

Moet julle nie bekommer nie

Matteus 6:25-34

“Daarom sê Ek vir julle: Moet julle nie bekommer oor julle lewe, oor wat julle moet eet of drink nie, of oor julle liggaam, oor wat julle moet aantrek nie. Is die lewe nie belangriker as kos en die liggaam as klere nie? Kyk na die wilde voëls: hulle saai nie en hulle oes nie en hulle maak nie in skure bymekaar nie; julle hemelse Vader sorg vir hulle. Is julle nie baie meer werd as hulle nie? Trouens, wie van julle kan deur hom te bekommer sy lewe met een enkele uur verleng? En wat bekommer julle julle oor klere? Let op hoe groei die veldlelies: hulle swoeg nie en hulle maak nie klere nie. Maar Ek sê vir julle: Selfs Salomo in al sy prag was nie geklee soos een van hulle nie. As God dan die gras van die veld, wat vandag nog daar is en môre verbrand word, so versier, hoeveel te meer sal Hy dan nie vir julle sorg nie, julle kleingelowiges?

“Julle moet julle dus nie bekommer en vra: ‘Wat moet ons eet of wat moet ons drink of wat moet ons aantrek?’ nie. Dit is alles dinge waaroor die ongelowiges begaan is. Julle hemelse Vader weet tog dat julle dit alles nodig het. Nee, beywer julle allereers vir die koninkryk van God en vir die wil van God, dan sal Hy julle ook al hierdie dinge gee.

“Moet julle dus nie oor môre bekommer nie, want môre bring sy eie bekommernis. Elke dag bring genoeg moeilikheid van sy eie.”

Vra, soek, klop

Matteus 7:7-8

“Vra, en vir julle sal gegee word; soek, en julle sal kry; klop, en vir julle sal oopgemaak word, want elkeen wat vra, ontvang; en elkeen wat soek, kry; en vir elkeen wat klop, sal oopgemaak word.”

Die krag van geloof

Matteus 8:5-8,13

Nadat Jesus in Kapernaum aangekom het, het ´n offisier by Hom hulp kom vra en gesê: “Here, my slaaf lê by my huis verlam en verduur baie pyn.”

En Jesus antwoord hom: “Ek sal hom kom gesond maak.”

Maar die offisier sê: “Here, ek is nie werd dat U onder my dak inkom nie. Sê maar net ´n woord, en my slaaf sal gesond word.”

Jesus sê toe vir die offisier: “Gaan terug, en wat jy geglo het, sal gebeur.”

En sy slaaf het op daardie oomblik gesond geword.

Moenie bang wees nie

Matteus 10:29-31

“Is twee mossies nie vir ´n sent te koop nie? En tog sal nie een van hulle op die grond val sonder die wil van julle Vader nie. Van julle is selfs die hare op julle kop almal getel. Moet dan nie bang wees nie. Julle is meer werd as baie mossies.”

Kom na My toe

Matteus 11:28-30

“Kom na My toe, almal wat uitgeput en oorlaai is, en Ek sal julle rus gee. Neem my juk op julle en leer van My, want Ek is sagmoedig en nederig van hart, en julle sal rus kry vir julle gemoed. My juk is sag en my las is lig.”

Jesus maak baie siekes gesond

Matteus 15:30-31

Baie mense het na Hom toe gekom met verlamdes, blindes, gebreklikes, dowes en nog baie ander, en hulle voor Hom neergesit. Hy het hulle gesond gemaak, sodat die menigte hulle verwonder het toe hulle sien dat stommes praat, gebreklikes herstel is, verlamdes loop en blindes sien. En hulle het die God van Israel geprys.

Volg My

Matteus 16:24-26

Toe sê Jesus vir sy dissipels: “As iemand agter My aan wil kom, moet hy homself verloën, sy kruis opneem en My volg, want wie sy lewe wil behou, sal dit verloor; maar wie sy lewe ter wille van My verloor, sal dit terugkry. Wat sal dit ´n mens help as hy die hele wêreld as wins verkry maar sy lewe verloor, of wat sal ´n mens gee in ruil vir sy lewe?”

Jesus maak die storm stil

Markus 4:37-39

Skielik het daar ´n groot storm losgebars, en die golwe het in die skuit geslaan, sodat die skuit al begin vol word het. Jesus het op die bank in die agterstewe gelê en slaap. Hulle maak Hom toe wakker en sê vir Hom: “Meneer, gee U dan nie om dat ons vergaan nie?”

Toe staan Hy op, bestraf die wind en sê vir die see: “Hou op! Bedaar!”

Die bediening van Christus

Lukas 4:18-22

“Die Gees van die Here is op My

omdat Hy My gesalf het

om die evangelie aan armes te verkondig.

Hy het My gestuur om vrylating vir gevangenes uit te roep

en herstel van gesig vir blindes,

om onderdruktes in vryheid uit te stuur,

om die genadejaar van die Here aan te kondig.”

Nadat Hy die boek toegemaak en aan die amptenaar teruggegee het, het Hy gaan sit. Die oë van almal in die sinagoge was op Hom gerig. Toe begin Hy hulle toespreek: “Vandag is hierdie Skrifwoord wat julle nou net gehoor het, vervul.”

Almal het hulle instemming met Hom betuig en was verwonderd oor die aangename woorde uit sy mond. En hulle sê: “Is hy dan nie die seun van Josef nie?”

Die gelykenis van die verlore skaap

Lukas 15:3-7

Toe vertel Jesus vir hulle hierdie gelykenis: “Sê nou een van julle het honderd skape en een van hulle raak weg. Wat doen hy dan? Hy laat die nege en negentig in die veld staan en gaan agter die een aan wat weg is, totdat hy hom kry. En as hy hom kry, is hy bly en tel hom op sy skouers. As hy by die huis kom, roep hy sy vriende en bure bymekaar en sê vir hulle: ‘Wees saam met my bly, want ek het my skaap wat weg was, weer gekry.’ Ek sê vir julle: Net so sal daar ook in die hemel blydskap wees oor een sondaar wat hom bekeer, eerder as oor nege en negentig mense wat reg doen en nie bekering nodig het nie.”

Gee aan God die eer

Lukas 17:12-19

Net toe Hy ´n sekere dorpie wou binnegaan, kom tien melaatse mans Hom tegemoet, maar hulle bly op ´n afstand staan en roep hard: “Jesus, Here, ontferm U oor ons!”

Toe Hy hulle sien, sê Hy: “Gaan wys julle vir die priesters.”

Op pad daarheen het hulle gesond geword. En een van hulle het, toe hy sien dat hy genees is, omgedraai en God hardop geprys. Hy het voor die voete van Jesus neergeval en Hom gedank. Hierdie man was ´n Samaritaan. Toe sê Jesus: “Was daar nie tien wat gesond gemaak is nie? Waar is die ander nege dan? Is daar niemand anders wat omgedraai het om God die eer te gee behalwe hierdie man wat nie eers ´n Jood is nie?”

En vir hom sê Hy: “Staan op en gaan huis toe. Jou geloof het jou gered.”

Jesus en die kindertjies

Lukas 18:15-17

Die mense het ook kindertjies na Jesus toe gebring dat Hy hulle moet aanraak. Toe die dissipels dit sien, het hulle met die mense daaroor geraas. Maar Jesus het die kindertjies nader geroep en gesê: “Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle. Dit verseker Ek julle: Wie die koninkryk van God nie soos ´n kindjie ontvang nie, sal daar nooit ingaan nie.”

God het die wêreld so liefgehad

Johannes 3:16-17

“God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê. God het nie sy Seun na die wêreld toe gestuur om die wêreld te veroordeel nie, maar sodat die wêreld deur Hom gered kan word.”

´n Fontein met water

Johannes 4:13-14

Maar Jesus antwoord haar: “Elkeen wat van hierdie water drink, sal weer dors kry; maar wie van die water gedrink het wat Ek hom sal gee, sal in alle ewigheid nooit dors kry nie. Nee, die water wat Ek hom sal gee, sal in hom ´n fontein wees met water wat opborrel en vir hom die ewige lewe gee.”

Die goeie herder

Johannes 10:11-16

“Ek is die goeie herder. Die goeie herder lê sy lewe af vir die skape. ´n Huurling is geen herder nie, en dit is nie sy eie skape nie. As hy ´n wolf sien kom, los hy die skape en hardloop weg, en die wolf vang die skape en jaag die trop uitmekaar. Hy is ´n huurling en bekommer hom nie oor die skape nie.

“Ek is die goeie herder. Ek ken my skape, en my skape ken My, net soos die Vader My ken en Ek die Vader ken; en Ek lê my lewe af vir die skape. Ek het nog ander skape, wat nie van hierdie kraal is nie. Ek moet hulle ook lei. Hulle sal na my stem luister, en hulle sal een kudde wees met een herder.”

Jesus is die weg na die Vader

Johannes 14:1-7

“Julle moet nie ontsteld wees nie. Glo in God; glo ook in My. In die huis van my Vader is daar baie woonplek. As dit nie so was nie, sou Ek nie vir julle gesê het Ek gaan om vir julle plek gereed te maak nie. En as Ek gegaan het en vir julle plek gereed gemaak het, kom Ek terug en sal julle na My toe neem, sodat julle ook kan wees waar Ek is. En julle ken die weg na die plek waarheen Ek gaan.”

Tomas sê toe vir Hom: “Here, ons weet nie waarheen U gaan nie; hoe kan ons dan die weg daarheen ken?”

Jesus het vir hom gesê: “Ek is die weg en die waarheid en die lewe. Niemand kom na die Vader toe behalwe deur My nie. As julle My ken, sal julle my Vader ook ken. En van nou af ken julle Hom en sien julle Hom.”

Julle is my vriende

Johannes 15:12-17

“Dit is my opdrag: Julle moet mekaar liefhê soos Ek julle liefhet. Niemand het groter liefde as dit nie: dat hy sy lewe vir sy vriende aflê. Julle is my vriende as julle doen wat Ek julle beveel. Ek noem julle nie meer ondergeskiktes nie, want ´n ondergeskikte weet nie wat sy baas doen nie. Nee, Ek noem julle vriende, omdat Ek alles wat Ek van my Vader gehoor het, aan julle bekend gemaak het. Julle het My nie uitgekies nie, maar Ek het julle uitgekies en julle aangestel om uit te gaan en vrugte te dra, vrugte wat sal hou. So sal die Vader aan julle gee wat julle ook al in my Naam vra. Dit beveel Ek julle: Julle moet mekaar liefhê!”

Die ewige lewe

Johannes 17:3

En dit is die ewige lewe: dat hulle U ken, die enigste ware God, en Jesus Christus, wat deur U gestuur is.

Vrygespreek deurdat ons glo

Romeine 5:1-5

God het ons dan nou vrygespreek deurdat ons glo. Daarom is daar nou vrede tussen ons en God deur ons Here Jesus Christus. Deur Hom het ons in die geloof ook die vrye toegang verkry tot hierdie genade waarin ons nou vasstaan. En ons verheug ons ook in die hoop om deel te hê aan die heerlikheid van God. Dit is egter nie al nie. Ons verheug ons ook in die swaarkry, want ons weet: swaarkry kweek volharding, en volharding kweek egtheid van geloof, en egtheid van geloof kweek hoop; en dié hoop beskaam nie, want God het sy liefde in ons harte uitgestort deur die Heilige Gees wat Hy aan ons gegee het.

Niks kan ons van die liefde van Christus skei nie

Romeine 8:31-39

Wat is nou ons gevolgtrekking oor al hierdie dinge? Dít: God is vír ons, wie kan dan teen ons wees? Hy het sy eie Seun nie gespaar nie, maar Hom oorgelewer om ons almal te red. Sal Hy ons dan nie al die ander dinge saam met Hom uit genade skenk nie?

Wie kan die uitverkorenes van God aankla? God self spreek hulle vry. Wie kan ons veroordeel? Christus Jesus het gesterf, maar meer as dit: Hy is uit die dood opgewek, Hy sit aan die regterhand van God, Hy pleit vir ons.

Wie kan ons van die liefde van Christus skei? Lyding of benoudheid of vervolging, honger of naaktheid, gevaar of swaard? Daar staan immers geskrywe:

“Dit is oor U dat die dood ons dag vir dag bedreig,

dat ons soos slagskape behandel word.”

Maar in al hierdie dinge is ons meer as oorwinnaars deur Hom wat vir ons liefhet. Hiervan is ek oortuig: geen dood of lewe of engele of magte of teenswoordige of toekomstige dinge of kragte of hoogte of diepte of enigiets anders in die skepping kan ons van die liefde van God skei nie, die liefde wat daar is in Christus Jesus ons Here.

Standvastigheid en bemoediging

Romeine 15:4-6

Alles wat vooraf in die Skrif opgeteken is, is tog opgeteken om ons te leer sodat ons deur die standvastigheid en bemoediging wat die Skrif ons gee, vol hoop kan wees. En mag God, die bron van alle standvastigheid en bemoediging, gee dat julle eensgesind onder mekaar sal wees soos Christus Jesus dit wil hê. Dan kan julle almal eensgesind uit een mond lof toebring aan God, die Vader van ons Here Jesus Christus.

Die liefde

1 Korintiërs 13:1-13

Nou wys ek julle wat nog die allerbeste is:

Al praat ek die tale van mense en engele,

maar ek het geen liefde nie,

het ek ´n stuk klinkende metaal,

´n galmende simbaal geword.

Al het ek die gawe van profesie

en ken ek al die geheimenisse

en besit ek al die kennis,

en al het ek al die geloof om berge te versit,

maar ek het geen liefde nie, dan is ek niks.

Al deel ek al wat ek het aan ander uit,

en al gee ek my liggaam prys om my daarop

te kan beroem,

maar ek het geen liefde nie, baat dit my niks.

Die liefde is geduldig,

die liefde is vriendelik;

dit is nie afgunstig nie,

is nie grootpraterig nie,

is nie verwaand nie.

Dit handel nie onwelvoeglik nie,

soek nie sy eie belang nie,

is nie liggeraak nie,

hou nie boek van die kwaad nie.

Dit verbly hom nie oor onreg nie,

maar verheug hom oor die waarheid.

Dit bedek alles,

glo alles,

hoop alles,

verdra alles.

Die liefde vergaan nooit nie,

maar die gawe

van profesie sal verdwyn,

die gawe

om ongewone tale en klanke te gebruik,

sal ophou,

en dié van kennis sal uitgedien raak.

Want ons ken maar gedeeltelik,

en ons profeteer maar gedeeltelik,

maar wanneer die volledige kom,

sal wat gedeeltelik is, uitgedien wees.

Toe ek ´n kind was,

het ek gepraat soos ´n kind,

gedink soos ´n kind,

geredeneer soos ´n kind.

Maar noudat ek ´n man is,

is ek klaar met die dinge van ´n kind.

Nou kyk ons nog

in ´n dowwe spieël en sien ´n raaiselagtige beeld,

maar eendag sal ons alles sien soos dit werklik is.

Nou ken ek net gedeeltelik,

maar eendag sal ek ten volle ken

soos God my ten volle ken.

En nou:

geloof, hoop en liefde bly, hierdie drie.

En die grootste hiervan is

die liefde!

Die oorwinning

1 Korintiërs 15:54-58

En wanneer hierdie verganklike liggaam met die onverganklike beklee is, en hierdie sterflike liggaam met die onsterflike, dan sal die woord wat geskrywe staan, vervul word:

“Die dood is vernietig,

die oorwinning is behaal.”

“Dood, waar is jou oorwinning?

Dood, waar is jou angel?”

Die angel van die dood is die sonde, en die sonde kry sy krag uit die wet van God. Maar ons dank God dat Hy aan ons die oorwinning gee deur ons Here Jesus Christus.

Daarom, liewe broers, wees standvastig, onwankelbaar, altyd oorvloedig in die werk van die Here, omdat julle weet dat julle inspanning in diens van die Here nie tevergeefs is nie.

God bemoedig ons

2 Korintiërs 1:3-5

Aan God, die Vader van ons Here Jesus Christus, kom al die lof toe! Hy is die Vader wat Hom ontferm en die God wat in elke omstandigheid moed gee. In elke moeilikheid bemoedig Hy ons. Daarom kan ons ook ander bemoedig wat in allerlei moeilikhede verkeer. Ons kan hulle bemoedig met dieselfde bemoediging waarmee God ons bemoedig, want net soos daar vir ons ´n oorvloed van lyding is ter wille van Christus, is daar ook vir ons ´n oorvloed van bemoediging deur Christus.

Lewe deur die geloof

2 Korintiërs 4:16-18

Om hierdie rede word ons nie moedeloos nie. Al is ons uiterlik besig om te vergaan, innerlik word ons van dag tot dag vernuwe. Ons swaarkry in hierdie lewe is maar gering en gaan verby, maar dit loop vir ons uit op ´n heerlikheid wat alles verreweg oortref en wat ewig bly. Ons oog is nie op die sigbare dinge gerig nie, maar op die onsigbare; want die sigbare dinge is tydelik, maar die onsigbare ewig.

Krag in swakheid

2 Korintiërs 12:7b-9

Daarom, sodat ek nie hoogmoedig sou wees nie, is daar vir my ´n doring in die vlees gegee, ´n boodskapper van Satan om my met vuiste te slaan. Drie maal het ek die Here gebid dat dit van my af weggeneem moet word. Sy antwoord was: “My genade is vir jou genoeg. My krag kom juis tot volle werking wanneer jy swak is.” Daarom sal ek baie liewer oor my swakhede roem, sodat die krag van Christus my beskutting kan wees.

Die liefde van Christus

Efesiërs 3:14-21

Daarom kniel ek in gebed voor die Vader aan wie die hele gemeenskap van gelowiges in die hemel en op die aarde sy bestaan te danke het. Ek bid dat Hy deur sy Gees uit die rykdom van sy heerlikheid aan julle die krag sal gee om innerlik sterk te word, dat Christus deur die geloof in julle harte sal woon en dat julle in die liefde gewortel en gegrondves sal wees. Mag julle in staat wees om saam met al die gelowiges te begryp hoe wyd en ver en hoog en diep die liefde van Christus strek. Mag julle sy liefde ken, liefde wat ons verstand te bowe gaan, en mag julle heeltemal vervul word met die volheid van God.

Aan Hom wat deur sy krag wat in ons werk, magtig is om oneindig meer te doen as wat ons bid of dink, aan Hom kom die eer toe, in die kerk, deur ons verbondenheid met Christus Jesus, deur al die geslagte heen tot in alle ewigheid. Amen.

Die vrede wat alle verstand te bowe gaan

Filippense 4:4-9

Wees altyd bly in die Here! Ek herhaal: Wees bly! Wees inskiklik teenoor alle mense. Die Here is naby. Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. En die vrede van God wat alle verstand te bowe gaan, sal oor julle harte en gedagtes die wag hou in Christus Jesus.

Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig. En wat julle van my geleer en ontvang het, en gehoor en gesien het, dit moet julle doen. En God wat vrede gee, sal by julle wees.

Die heilige Skrif

2 Timoteus 3:14-17

Maar jy, bly by wat jy geleer het en wat jy vas glo. Jy weet tog wie jou leermeesters was en jy ken van kleins af die heilige Skrif. Dit kan jou die kennis bybring wat tot verlossing lei deur die geloof in Christus Jesus. Die hele Skrif is deur God geïnspireer en het groot waarde om in die waarheid te onderrig, dwaling te bestry, verkeerdhede reg te stel en ´n regte lewenswyse te kweek, sodat die man wat in diens van God staan, volkome voorberei en toegerus sal wees vir elke goeie werk.

God wat vrede gee

Hebreërs 13:20-21

God wat vrede gee, het ons Here Jesus wat deur die bloed van die ewige verbond die groot Herder van sy kudde is, uit die dood teruggebring. Mag dié God julle toerus met alles wat goed is, sodat julle sy wil kan doen. Mag Hy deur Jesus Christus in ons tot stand bring wat vir Hom aanneemlik is. Aan Hom behoort die heerlikheid tot in alle ewigheid! Amen.

Die woord van die Here bly vir ewig

1 Petrus 1:23-25

Julle is immers weergebore, nie uit verganklike saad nie, maar uit onverganklike saad: die lewende en ewige woord van God. Die Skrif sê:

“Die mens is soos gras,

en al sy prag soos ´n veldblom;

die gras verdor en die blom val af,

maar die woord van die Here,

dít bly vir ewig.”

En hierdie woord is die evangelie wat aan julle verkondig is.

God is liefde

1 Johannes 4:7-12

Geliefdes, ons moet mekaar liefhê, want liefde kom van God, en elkeen wat liefhet, is ´n kind van God en ken God. Wie nie liefhet nie, het geen kennis van God nie, want God is liefde. Hiérin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê. Werklike liefde is dít: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes.

Geliefdes, as dit is hoe God sy liefde aan ons bewys het, behoort ons mekaar ook lief te hê. Niemand het God nog ooit gesien nie, maar as ons mekaar liefhet, bly God in ons en het sy liefde in ons sy doel volkome bereik.

Ons Vader

Matteus 6:9-13

“So moet julle bid:

“Ons Vader wat in die hemel is, laat u Naam geheilig word;

laat u koninkryk kom; laat u wil ook op die aarde geskied, net soos in die hemel.

Gee ons vandag ons daaglikse brood;

en vergeef ons ons oortredings soos ons ook dié vergewe wat teen ons oortree;

en laat ons nie in versoeking kom nie maar verlos ons van die Bose. ”

Lewenskrag

Eerste digitale uitgawe 2015

Bybelteks: © 1983-vertaling

© Bybelgenootskap van Suid-Afrika 1983, 1992, 2015

Alle regte voorbehou. Geen gedeelte van hierdie boek mag sonder skriftelike verlof van die uitgewer gereproduseer of in enige vorm of deur enige elektroniese of meganiese middel weergegee word nie, hetsy deur fotokopiëring, skyf- of bandopname, of deur enige ander stelsel van inligtingsbewaring en -ontsluiting.

Uitgegee deur die Bybelgenootskap van Suid-Afrika, Posbus 5500, Tygervallei 7536, Bellville

www.bybelgenootskap.co.za

Epub-formaat ISBN 978-0-7982-1946-4

Mobi-formaat ISBN 978-0-7982-1947-1

PDF-formaat ISBN 978-0-7982-1945-7

Bybels en Oudiobybels is op die BibleSA-app beskikbaar.